Ο **Βίκτορ Αλεξέγιεβιτς Ζουμπκόφ** (ρωσικά: Виктор Алексеевич Зубков, 24 Απριλίου 1937 – 16 Οκτωβρίου 2016) ήταν Σοβιετικός καλαθοσφαιριστής και προπονητής. Θεωρείται ένας από τους πιο διακεκριμένους παίκτες του ευρωπαϊκού μπάσκετ στις δεκαετίες του 1950 και του 1960. Το 1991 συμπεριλήφθηκε στους 50 σπουδαιότερους παίκτες στην ιστορία της FIBA.

Βιογραφία
---------

Ασχολήθηκε με την καλαθοσφαίριση από ηλικίας 15 ετών και ξεκίνησε να αγωνίζεται με την ομάδα της ιδιαίτερης πατρίδας του. Το 1957 μεταγράφηκε στην ΤΣΣΚΑ Μόσχας, όπου κατέκτησε δύο Κύπελλα Πρωταθλητριών Ευρώπης (1961, 1963) και οκτώ τίτλους πρωταθλήματος ΕΣΣΔ (1959–66). Το 1956 κλήθηκε για πρώτη φορά στην επίλεκτη ομάδα της  ΣΟΣΔ Ρωσίας, όπου εμφανίστηκε εξαιρετικά στη Σπαρτακιάδα των Λαών της ΕΣΣΔ, με τους Ρώσους να καταλαμβάνουν μόλις την τέταρτη θέση. Κλήθηκε έτσι στην  Εθνική ομάδα της χώρας, για να αγωνιστεί στους Ολυμπιακούς Αγώνες της Μελβούρνης, όπου η Σοβιετική Ένωση κατέκτησε το ασημένιο μετάλλιο.

Το χρονικό διάστημα 1956–63 ήταν μέλος της εθνικής ομάδας της ΕΣΣΔ και το 1963 έγινε αρχηγός της. Το 1957 κατέκτησε το πρώτο από τα τρία χρυσά μετάλλια σε Ευρωπαϊκά Πρωταθλήματα έχοντας μέσο όρο 13,6 πόντους, ο υψηλότερός του σε διεθνείς διοργανώσεις. Με τις εξαιρετικές εμφανίσεις του στο Παγκόσμιο Πρωτάθλημα στη Χιλή και στο Ευρωπαϊκό Πρωτάθλημα της Κωνσταντινούπολης (1959) (όπου ψηφίστηκε πολυτιμότερος παίκτης έχοντας μέσο όρο 13,0 πόντους ανά παιχνίδι), αναγνωρίστηκε ως ο καλύτερος σέντερ της ηπείρου. Στο τέλος του Παγκοσμίου Κυπέλλου της Βραζιλίας (1963), έγραψε ένα άρθρο για το περιοδικό *Sports Games*. Μεταξύ άλλων, περιείχε αξιώσεις κατά του προπονητή της ομάδας Αλεξάντερ Γκομέλσκι, με αποτέλεσμα την απομάκρυνσή του από την Εθνική. 

Το 1957 αποφοίτησε από την Πρώτη Τεχνική Σχολή Αυτοκινήτων και Οδών του Ροστόφ ως πολιτικός μηχανικός. Από το 1966 έως το 1975 διετέλεσε λέκτορας στη Στρατιωτική Ακαδημία Μηχανικών *Valerian Kuybyshev* , από το 1975 έως το 1979 ήταν αναπληρωτής επικεφαλής του τμήματος.

Από το 1979 έως το 1981 εργάστηκε ως προπονητής της εθνικής ομάδας της Δημοκρατίας της Μοζαμβίκης. Αφού επέστρεψε στη Σοβιετική Ένωση μέχρι το 1994, δίδαξε ξανά στη Στρατιωτική Ακαδημία Μηχανικών.

Τίτλοι και διακρίσεις
---------------------

**ΤΣΣΚΑ Μόσχας**

* 2 × Πρωταθλητής Ευρώπης (1961, 1963)
* 8 × Πρωτάθλημα ΕΣΣΔ (1959–1966)

**Εθνική ΕΣΣΔ**

* Ολυμπιακοί Αγώνες ασημένιο μετάλλιο (2) : 1960, 1964
* Παγκόσμιο Πρωτάθλημα Καλαθοσφαίρισης χάλκινο μετάλλιο : 1963
* Ευρωπαϊκό Πρωτάθλημα Καλαθοσφαίρισης χρυσό μετάλλιο (3) : 1957, 1959, 1961

**Ατομικές διακρίσεις**

* Κορυφαίος σκόρερ του τελικού του Κυπέλλου Πρωταθλητριών (1961)
* Ευρωμπάσκετ MVP (1959)
* Οι 50 καλύτεροι παίκτες της FIBA ​​(1991)

Παραπομπές
----------

1. ↑  «FIBA's 50 Greatest Players». Αρχειοθετήθηκε από το πρωτότυπο στις 21 Ιουνίου 2021. Ανακτήθηκε στις 21 Ιουνίου 2021.
2. ↑  «Умер двукратный призер ОИ по баскетболу Виктор Зубков». Ανακτήθηκε στις 13 Μαρτίου 2022.
3. ↑  «1957 EUROPEAN CHAMPIONSHIP FOR MEN : Viktor Zubkov». Ανακτήθηκε στις 13 Μαρτίου 2022.
4. ↑  «FIBA : All-Time Medalists». Ανακτήθηκε στις 13 Μαρτίου 2022.
5. ↑  «1959 EUROPEAN CHAMPIONSHIP FOR MEN : Viktor Zubkov». Ανακτήθηκε στις 13 Μαρτίου 2022.
6. ↑  «Viktor Zubkov: Биография». Ανακτήθηκε στις 13 Μαρτίου 2022.
7. ↑  «Зубков, Виктор Алексеевич». Ανακτήθηκε στις 13 Μαρτίου 2022.

Εξωτερικοί σύνδεσμοι
--------------------

* FIBA archive
* FIBA Europe